༈ ན་མོ་གུ་རུ་ཝེ། ཚེ་སྒྲུབ་མཁའ་འགྲོའི་སྙིང་ཐིག་གི་དམིགས་རིམ་ཡང་གསང་གུད་སྦས་ལ། ལྷ་བསྐྱེད་དཀྱུས་བཞིན་ལ། རང་་སེམས་སྟོང་པའི་ངང་ལས་རང་ལུས་ཡེ་ཤེས་ཀྱི་མཁའ་འགྲོ་མནྡྷ་ར་བ་མཐིང་གསལ་བཅུ་དྲུག་ལོན་པའི་ན་ཚོད་ལྟར་མཛེས་པ། དར་དང་རིན་པོ་ཆེའི་རྒྱན་དུ་མས་མཛེས་ཤིང་ཕྱག་གཡས་མདའ་དར་གཡོན་བྷནྡྷ་ཚེ་བུམ་བདུད་རྩིས་གང་བ་འཛིན་ཅིང་པད་ཟླའི་གདན་ལ་རྡོ་རྗེའི་སྐྱིལ་ཀྲུང་གིས་བཞུགས་པའི་སྤྱི་བོར་ཨོ་རྒྱན་ཚེ་དཔག་མེད་དམར་པོ་མཉམ་བཞག་གི་སྟེང་ན་ཚེ་བུམ་དཔག་བསམ་ཤིང་གིས་ཁ་རྒྱན་ཅན་ལོངས་སྐུའི་ཆས་ཀྱིས་སྤྲས་ཤིང་པད་ཟླ་ལ་རྡོ་རྗེའི་སྐྱིལ་ཀྲུང་གིས་བཞུགས་པར་གསལ་བའི་ཐུགས་ཀར་པདྨ་ཉི་ཟླ་ལ་ཡེ་ཤེས་སེམས་དཔའ་པདྨ་བཛྲ་མཐིང་ཀ་རྡོ་རྗེ་དྲིལ་བུ་དང་བཅས་ཡུམ་མནྡྷ་ར་བ་མཐིང་ཀ་མདའ་དར་ཚེ་བུམ་འཛིན་པ་དང་འཁྱུད་པ། ཡབ་ཀྱི་ཐུགས་ཀར་པད་ཟླའི་སྟེང་ལ་ཏིང་ངེ་འཛིན་སེམས་དཔའ་ཧཱུྃ་མཐིང་ཀའི་མཐའ་བསྐོར་དུ་སྔགས་རྣམས་ཟླ་བ་སྐར་ཕྲེང་གི་ཚུལ་དུ་ཀྱི་ལི་ལི་འཁོར་བར་བསམ་ལ་སྔགས་བཟླས་ཤིང་འོད་ཟེར་སྤྲོ་བསྡུས་ཞིང་ན་བཞུགས་པའི་སངས་རྒྱས་བྱང་སེམས་མཆོད། །རིགས་ལྔ་ཡབ་ཡུམ་སེམས་དཔའ་ལྕམ་དྲལ་རྣམས་ཆར་བབ་པ་ལྟར་ཡེ་ཤེས་སེམས་དཔའ་ཡབ་ཡུམ་གྱི་སྤྱི་བོར་ཞུགས། བདེ་བ་ཆེན་པོའི་རང་བཞིན་གྱི་བྱང་སེམས་སུ་ཞུ། སྦྱོར་མཚམས་ནས་བབ་སྟེ་ཚེ་དཔག་མེད་ཀྱི་སྐུ་ནང་མ་ཤོང་བའི་ཚུལ་གྱིས་སྐུའི་ཆ་ནས་བབ་སྟེ། རང་གི་སྤྱི་བོར་འོ་ཟངས་ཀྱི་འོ་མ་ལུད་པ་ལྟར་བབ་ཆིལ་གྱིས་གང་། དམ་ཚིག་སེམས་དཔའི་ཐུགས་རིན་པོ་ཆེའི་མཆོང་གུར་ཕུབ་པ་ལྟ་བུའི་ཀློང་དུ་སྣ་ཚོགས་རྡོ་རྗེ་རྒྱ་གྲམ་གྱི་དབུས་སུ་ཉི་ཟླའི་གུར་ཁྱིམ། དེའི་དབུས་སུ་པད་ཟླ་ལ་ཨཱཿནྲྀ་ཧཱུྃ་གསུམ་གསལ་བ་བུམ་པ་ཅན་གྱི་སྦྱོར་བས་རྒྱ་གྲམ་ཉི་ཟླ་ཁ་བྱེ་བདུད་རྩིའི་དྭངས་མ་ཐམས་ཅད་ཡིག་འབྲུ་ལ་ཐིམ་པར་བསམ་ལ། ལན་དགུའམ་གསུམ་བྱའོ། །རླུང་བཟུང་ཞིང་སླར་ཡང་རླུང་གི་རྒྱ་གྲམ་གྱི་རྭ་རྣམས་སྟེང་དུ་མདུད་ཅིང་སྔགས་ཀྱི་ཕྲེང་ཐག་གིས་ལན་གསུམ་བསྡམས་པར་བསམ་ལ། སྤྱི་བོའི་ལྷཚོགས་དབུ་མ་ནས་ཞུགས་ཤིང་རྒྱ་གྲམ་སྟེང་སྙིང་གའི་གུར་ཁྱིམ་དུ་ཇི་སྲིད་བར་བཞུགས་པར་སྨོན་ལམ་དང་བཀྲ་ཤིས་བཅས་བྱའོ། །ཅེས་ཞལ་ཤེས་ཡི་གེར་བཀོད་པ་པོ། ཟབ་ཆོས་འདིའི་ཆོས་བདག་ཏུ་བཀའ་གནང་ཐོབ་པ་ཆོས་ཀྱི་དབུ་བརྙེས་པའི་སྐྱེ་བར་ལུང་གིས་བསྔགས་པའི་སྐལ་བཟང་ཐོབ་པ་ཚེ་དབང་བརྟན་འཕེལ་གྱིས་བྲིས་པའོ།། །།